Анна Киевта Украина казагы һәм швед ҡатын-ҡыҙы ғаиләһендә тыуған, һуңынан әсәһенең фамилияһын (Стэн) ала. Үҙенең әйтеүенсә, ул 1908 йылдың 29 июнендә тыуған, ә ысын исеме — Анна Петровна Фесак, әммә уның фамилияһы һәм тыуған датаһы теүәл билдәләнмәгән: йыш ҡына 29 июнь урынына  3 декабрь  телгә алына, 1908 йыл урынына — 1910 йыл, ә  уның үлеме тураһында  баҫылып сыҡҡан Variety журналына ярашлы, ул 1913 йылда тыуған; бынан тыш, Аннаның дуҫтары, шул иҫәптән кинооператор Юрий Тамарский раҫлауы буйынса, ул йәш сағында Фисакова фамилияһын йөрөткән. Уның атаһы  Киев опера һәм балет театрының балетмейстеры, әсәһе — прима-балеринаһы була. Анна бала саҡтан бейеү менән шөғөлләнә, пианинола уйнау дәрестәрен ала.